Царква Сьвятога Мікалая (Лагойск)

Царква Сьвятога Мікалая — помнік гісторыі другой паловы XIX стагодзьдзя (мураўёўка) у Лагойску. Знаходзіцца ў цэнтры места, на правым беразе ракі Гайны, на гістарычнай Мікольскай вуліцы. Дзее. Твор архітэктуры расейскай эклектыкі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Лагойску збудавалі ў 1866 годзе на месцы зьнішчаных расейскімі ўладамі царквы і манастыра Сьвятога Пасаду. У 1907 годзе сюды перанесьлі старажытны абраз Маці Божай Лагойскай. У канцы 1920-х гадоў савецкія ўлады зачынілі царкву і разьмясьцілі ў будынку склад збожжа. За часамі Другой сусьветнай вайны царква зноў пачала дзеяць. Па вайне савецкія ўлады ня сталі зачыняць царкву ў адрозьненьне ад тутэйшага касьцёла, які неўзабаве зруйнавалі. У 1980-я гады сьцены царквы расьпісалі мастакі з расейскага Сергіева Пасаду. Архітэктура Прыклад эклектычнай царкоўнай архітэктуры Расейскай імпэрыі. Аб'ёмна-прасторавая кампазыцыя царквы складаецца з прастакутнага ў пляне асноўнага аб'ёму, 5-граннай апсыды зь нізкімі бакавымі рызьніцаамі, 3-яруснай (драўляны васьмярык на 2 чацьвярыках) шатровай званіцы над прытворам, невысокай трапезнай. Асноўны аб'ём завяршаецца 8-гранным сьветлавым барабанам з шатровым верхам і купалам-цыбулінай. Фасады падзяляюцца буйнымі лапаткамі, апярэзваюцца карнізамі. Высокія аркавыя аконныя праёмы ў 2 ярусы дэкаруюцца прафіляванымі ліштвамі. Бакавыя ўваходы маюць 2-слуповя ганкі. Усярэдзіне заля перакрываецца ветразевым скляпеньнем на 4 слупах, якія падтрымліваюць 8-гранны сьветлавы барабан з 4 аркавымі аконнымі праёмамі. Апсыду вылучае 2-ярусны іканастас на 20 абразоў з залачонымі рамамі і карнізамі. Галерэя Гістарычныя здымкі Сучасныя здымкі Заўвагі Крыніцы Літаратура Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Сьвятога Мікалая ў Лагойску, Radzima.org